b'\n_START_ARTICLE_\nFrisbeegolf\n_START_PARAGRAPH_\nFrisbeegolf, eller diskgolf, er en av de individuelle \xc3\xb8velsene innen frisbeesporten, og m\xc3\xa5let er \xc3\xa5 treffe en kurv eller et avtalt m\xc3\xa5l med f\xc3\xa6rrest mulige kast. Det offisielle internasjonale navnet p\xc3\xa5 sporten er Disc Golf. I Norge blir den kalt for b\xc3\xa5de Frisbeegolf, Disc golf og Diskgolf. _NEWLINE_Frisbeegolf benytter mange av de samme reglene og uttrykkene som vanlig golf. Frisbeegolf kan i prinsippet spilles over alt, med tr\xc3\xa6r og s\xc3\xb8ppelkasser som m\xc3\xa5l, men nyere baner har metallkurver med kjetting som m\xc3\xa5l.\n_START_SECTION_\nDisker\n_START_PARAGRAPH_\nDiskene brukt i frisbeegolf er hardere, mindre og tyngre i forhold til vanlige sendeplater. Diskene er normalt mellom 20-23 cm i diameter og veier 120-180 gram. Det brukes forskjellige typer disker avhengig av hva slags kast som skal gjennomf\xc3\xb8res. Noen disker er tynnere enn andre og g\xc3\xa5r derfor ogs\xc3\xa5 lenger. De aller fleste disker har en egen tallkode som forteller om den aktuelle diskens flygeegenskaper. Noen baner har vannhinder, derfor finnes det selvsagt disker som flyter. N\xc3\xa5r man spiller turneringer bruker man en mark\xc3\xb8r som legges rett foran der disken landet. Man kan da plukke opp disken man har kastet og st\xc3\xa5 bak mark\xc3\xb8ren i stedet for \xc3\xa5 st\xc3\xa5 bak frisbeen. En mark\xc3\xb8r er om lag like stor som en snusboks.\n_START_SECTION_\nBanehindre\n_START_PARAGRAPH_\nBanene i frisbeegolf kan ha ulike hindre for \xc3\xa5 gj\xc3\xb8re banen vanskeligere eller s\xc3\xa5 kan de v\xc3\xa6re laget av sikkerhetsmessige \xc3\xa5rsaker. Out of bounds (O.B.) betyr at disken havner utenfor den markerte banen. Mandatory er en s\xc3\xa5kalt pliktport som angir retningen du m\xc3\xa5 kaste rundt et hinder. Typiske pliktporter kan v\xc3\xa6re et tre, lyktestolper eller lignende.\n_START_SECTION_\nFrisbeegolf i Norge\n_START_PARAGRAPH_\nI Norge organiseres frisbee/disksport gjennom Norges Amerikanske Idretters Forbund, etter at Norges Frisbeeforbund fusjonerte med tre andre forbund i 2009._NEWLINE_Noen av de h\xc3\xb8yest rangerte norske diskgolfspillerne er \xc3\x98yvind Jarnes, Knut H\xc3\xa5land og Peter Lunde.'